VRANDA รายได้ไตรมาส 4/63 โตแตะ 501 ลบ. เคาะปันผล 0.10 บ.
VRANDA รายได้ไตรมาส 4/63 โตแตะ 501 ลบ. เคาะปันผล 0.10 บ.
25 ก.พ. 2564

บริษัท วีรันดา รีสอร์ท จำกัด (มหาชน) หรือ VRANDA รายงานผลดำเนินงานไตรมาส 4 ปี 2563 มีรายได้รวม 501 ล้านบาท โดยมีรายได้จากกิจการโรงแรม 173 ล้านบาทเติบโต 40% จากไตรมาส 3/2563 ด้วยสถานการณ์การท่องเที่ยวที่กลับมาคึกครื้นในช่วงปลายปี ประกอบกับนโยบายการท่องเที่ยวจากรัฐบาล
“เราเที่ยวด้วยกัน” ซึ่ง VRANDA ได้รับการสนับสนุนจากกลุ่มลูกค้าชาวไทยที่ชื่นชอบในดีไซน์อันมีเอกลักษณ์ของ Veranda Resort จึงทำให้ยอดการเข้าพักทยอยฟื้นตัวอย่างต่อเนื่องในแต่ละเดือน
​ด้านกิจการอสังหาฯ สามารถโอนฯ โครงการ วีรันดา เรสซิเดนซ์ หัวหิน ได้ตามเป้าที่วางไว้ โดยตลอดปี 2563 มียอดโอนฯไปแล้วกว่า 1,147 ล้านบาท ส่วนกิจการร้านขนมหวานและคาเฟ่ยังคงเติบโตอย่างต่อเนื่อง มีรายได้เติบโต 198 % จากปี 2562 เนื่องจากการขยายสาขาร้านขนมหวาน Gram pancake
​โดยในปี 2563 VRANDA มีรายได้รวมเท่ากับ 2,003 ล้านบาท เพิ่มขึ้น 15 % จากปี 2562 ล้านบาท และจากการออกมาตรการณ์ควบคุมค่าใช้จ่ายอย่างต่อเนื่อง ส่งผลให้ VRANDA มีกำไรก่อนดอกเบี้ยภาษีค่าเสื่อมและค่าตัดจำหน่าย (EBITDA) ที่ 352 ล้านบาท และสามารถสร้างกำไรสุทธิที่ 18.7 ล้านบาท ภายใต้สถานการณ์วิกฤตตลอดทั้งปี
โดยคาดการณ์แนวโน้มการฟื้นตัวของอุตสาหกรรมท่องเที่ยวมีความชัดเจนยิ่งขึ้นหลังทั่วโลกได้เริ่มมีการฉีดวัคซีน COVID-19 อย่างรวดเร็วและมียอดผู้ติดเชื้อลดลงตามลำดับ
​ในส่วนของแผนการลงทุนขยายกิจการ VRANDA ได้เปิดโรงแรมใหม่ VERSO Hua-Hin – a Veranda Collection จำนวน 39 ห้อง ในเดือนธันวาคม ซึ่งได้รับการตอบรับเป็นอย่างดีจากลูกค้าที่ชื่นชอบในดีไซน์การออกแบบของ Veranda Resort โดยโปรเจคต่อไปที่ภูเก็ตกำลังอยู่ในขั้นตอนการพัฒนา โดยคาดว่าจะแล้วเสร็จในปี 2565
​โดย VRANDA สร้างความเชื่อมั่นให้แก่นักลงทุน ประกาศจ่ายปันผลเป็นเงินสด 0.10 บาทต่อหุ้น โดยวันที่ไม่ได้รับสิทธิปันผล (XD) 30 เม.ย. 2564 และจ่ายปันผลวันที่ 19 พ.ค. 2564